Norðmenn ganga til Stórþingskosninga á mánudag og skoðanakannanir benda til þess að níu flokkar fái menn kjörna.
Allt virðist benda til þess að Erna Solberg, sem verið hefur forsætisráðherra síðastliðin átta ár, þurfi að láta af embætti. Bæði flokkur hennar, Hægriflokkurinn, Høyre, og Framfaraflokkurinn, sem lengst af var í stjórn með Høyre, missa umtalsvert fylgi ef marka má niðurstöður kannana. Solberg sagði í viðtali við Stöð-2 í Noregi að stjórnin hefði þurft að fást við mörg erfið mál og það gæti verið erfitt að verja gerðir og stefnu stjórnarinnar.
Meðaltal nýrra kannana bendir til þess mið- og vinstriflokkar fái 100 þingsæti, en hægri flokkar fái 69. Verði úrslitin eitthvað í líkingu við þetta reynir Jonas Gahr Støre, formaður Verkamannaflokksins og leiðtogi stjórnarandstöðunnar, að mynda stjórn. Støre kveðst ánægður með stöðuna, Verkamannaflokkurinn njóti langmests stuðnings meðal ungs fólks.
Þó að mið- og vinstriflokkum sé spáð 100 sætum á Stórþinginu af 169 verður stjórnarmyndun að öllum líkindum langt í frá auðveld. Flokkar til vinstri við Verkamannaflokkinn eru mun róttækari í umhverfis- og orkumálum og vilja að Norðmenn hætti leit að nýrri olíu og að olíuvinnslu verði hætt sem fyrst. Í þeim efnum er hins vegar lítill munur á stefnu Verkamannaflokksins og Høyre. Samsteypustjórn þeirra flokka er á hinn bóginn talin ,,pólitískur ómöguleiki."
Það vekur athygli í nýjustu könnunum að litlir flokkar eins og Kristilegi þjóðarflokkurinn, Vinstri, sem þrátt fyrir nafnið er til hægri, og Græningjar fá allir meira en fjögur prósent atkvæða. Fyrri kannanir höfðu spáð því að sú yrði ekki raunin. Í Noregi verða flokkar að fá að minnsta kosti fjögurra prósenta fylgi á landsvísu til að fá úthlutað jöfnunarsætum.
Óvenju margir Norðmenn hafa þegar greitt atkvæði utan kjörfundar, aðrir bíða með að gera upp hug sinn. Leiðtogaumræður verða í sjónvarpi í kvöld.
Norðmenn ganga til stórþingskosninga á mánudag. Skoðanakannanir benda til þess að mið- og vinstriflokkar fái meirihluta og að Erna Solberg verði að láta af embætti forsætisráðherra, sem hún hefur gegnt í átta ár. 